<classify> SERIKALI inahitaji kuona historia ikifundishwa katika mitaala ya shule mbalimbali za sekondari na za msingi nchini, jambo litakalosaidia vijana kuijua nchi, kujiamini na hata kupata uchungu na nchi yao.Katibu Mkuu wa Wizara ya Maliasili na Utalii, Profesa Adolf Mkenda alisema hayo jana Dar es Salaam alipotembelea Makumbusho ya Taifa kwa lengo la kujifunza masuala mbalimbali ya kale.Amesema ipo haja ya kufanya maadhimisho ya miaka 60 mwakani Diamond Jubilee baada ya kugundulika fuvu la kwanza la binadamu. Alisema shule zitafundisha somo la Historia kwani litasaidia vijana kujiamini zaidi, kuwa na uzalendo na kutokufanya hivyo wanaweza kuwa tayari hata kuuza nchi.Kila Mtanzania asome historia na kupata uchungu wa nchi, wakijua wapo watu wa zamani waliobeba pembe za ndovu na wao waweze kusema hilo haliwezi kujirudia tena, alisema Profesa Mkenda.Alisema vile vile katika historia, vijana wanaweza kujifunza utawala wa walioingia mikataba ya kipumbavu na wao waweze kujifunza kuwa hawawezi kuruhusu tena suala kama hilo kujirudia.Wasome historia waijue, waweze kusema hapana kwa mikataba ya kipumbavu kama aliyoingia Carl Peter, waseme hawataingia tena na wawe tayari kulinda maslahi ya nchi yetu, alisema na kuongeza kuwa kazi kubwa ni kuweka mkakati wa kutangaza duniani kuhusu makumbusho yaliyopo Tanzania.Alisema katika historia yapo mengi ya kujivunia na kujifunza ikiwemo kufanywa watumwa na hata katika siasa za Tanzania, ziweze kusaidia kutambua jambo la muhimu ni maslahi ya Watanzania kwanza.Alisema katika ufundishaji shuleni, kabla ya kufundisha historia za nchi za nje ni muhimu kwanza kwa walimu kufundisha historia ya Tanzania kwa kuwa pia inatambulisha eneo la kwanza aliloishi binadamu.Alitoa mwito Watanzania, kuijua historia kwani hakuna kitu kibaya kama kujiona dhalili na watambue Tanzania ndio chanzo cha uhai wa maisha ya binadamu na teknolojia ya awali ya mawe ilianzia Tanzania.Kwa upande wake, Mkurugenzi wa Makumbusho ya Taifa, Profesa Audax Mabula alisema ni jukumu la Idara ya Makumbusho kutafiti, kukusanya, kuonesha na kutoa elimu kuhusu suala zima la makumbusho.Alisema historia ni tunu ya Taifa na jicho la Taifa, hivyo huboresha maonesho ya vitu vya kale wakiamini ni eneo linalokomboa kutoka eneo moja kwenda nyingine. Alisema Makumbusho inakusanya, kutunza na kuhifadhi nyaraka, zana na masalia ya watu wa kale kuonesha taifa lilikotoka.  <topic>: kitaifa 